PRIJEDLOG

 Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_ 2020. donijela

**Z A K L J U Č A K**

1. Prihvaća se prijedlog Državnog izbornog povjerenstva Republike Hrvatske da se predsjednicima i zamjenicima predsjednika biračkih odbora na izborima zastupnika u Hrvatski sabor 2020. povećaju naknade za rad u okolnostima proglašene epidemije bolesti COVID-19.

 2. Sredstva u iznosu od 1.370.000,00 kuna potrebna za povećanje naknade za rad predsjednika i zamjenika predsjednika biračkih odbora osigurat će se preraspodjelom sredstava u Državnom proračunu Republike Hrvatske za 2020. godinu.

Klasa:

Urbroj:

Zagreb, \_\_\_\_\_\_\_\_\_\_ 2020.

 PREDSJEDNIK

 mr. sc. Andrej Plenković

OBRAZLOŽENJE

Državno izborno povjerenstvo Republike Hrvatske dostavilo je Ministarstvu financija dopis KLASA: 400-08/19-01/13, URBROJ: 507-02/08-20-56 od 24. lipnja 2020. U dopisu se navodi da su u proračunu Državnog izbornog povjerenstva osigurana sredstva za isplatu naknade za rad članovima biračkih odbora na razini isplaćenih naknada u provedbi prethodnih izbora zastupnika u Hrvatski sabor, tako da se predsjednicima i zamjenicima predsjednika biračkih odbora u Republici Hrvatskoj isplaćuje naknada u iznosu od 350,00 kuna neto, a članovima i zamjenicima članova biračkih odbora naknada u iznosu od 300,00 kuna neto; dok se predsjednicima i zamjenicima predsjednika biračkih odbora u inozemstvu isplaćuje naknada u iznosu od 450,00 kuna neto, a članovima i zamjenicima članova biračkih odbora naknada u iznosu od 400,00 kuna neto.

Uslijed zahtjevnosti provedbe glasovanja, a radi osiguranja epidemioloških mjera na biračkom mjestu, Državno izborno povjerenstvo predlaže da se predsjednicima i zamjenicima predsjednika biračkih odbora isplati veća naknada za rad od naknade koja je isplaćena u provedbi prethodnih izbora za zastupnike u Hrvatski sabor, i to onima u Republici Hrvatskoj naknada u iznosu od 400,00 kuna neto, a onima u inozemstvu naknada u iznosu od 500,00 kuna neto.

Kako bi se osiguralo naprijed navedeno povećanje za predsjednike i zamjenike predsjednika biračkih odbora, zatraženo je da se Državnom izbornom povjerenstvu preraspodjelom iz Državnog proračuna Republike Hrvatske za 2020. godinu osigura dodatan iznos u visini 1.370.000,00 kuna.

S obzirom na zahtjevnost provedbe glasovanja na sam izborni dan te imajući u vidu činjenicu da će predsjednici i zamjenici predsjednika biračkih odbora imati i dodatne zadaće koje nisu imali u provedbi prethodnih izbora za zastupnike u Hrvatski sabor, a radi osiguranja epidemioloških mjera na biračkom mjestu, zbog čega je otežano pronaći osobe koje će prihvatiti dužnosti predsjednika i zamjenika predsjednika biračkih odbora, predlažemo da Vlada Republike Hrvatske donese predloženi Zaključak.

Sredstva će se osigurati preraspodjelom u okviru Državnog proračuna Republike Hrvatske za 2020. godinu.